ПРАВИЛНИК
за организацията и дейността на Общинско предприятие 
„Обредни дейности" гр. Нова Загора

I. СТАТУТ, СЕДАЛИЩЕ И ПРЕДМЕТ НА ДЕЙНОСТ;
Чл.1. Този правилник урежда статута, дейността, устройството и управлението на Общинско предприятие „Обредни дейности" гр. Нова Загора.
Чл. 2. Общинското предприятие „Обредни дейности" се създава на основание чл. 52 и 53 от ЗОС и е второстепенен разпоредител с бюджетни средства.

Чл. 3. Общинското предприятие "Обредни дейности" е със седалище; гр. Нова Загора, Площад „Свобода" №5.

Чл. 4. (1) Общинското предприятие " Обредни дейности" извършва следните дейности:

1. Като самостоятелно специализирано звено на общината осъществява държавни, социални и стопански функции, свързани с организацията и извършването на семейните обреди - сватба, именуване, погребение; местене на кости; урнополагане; събиране на такси за откупуване на гробни места и водене на азбучник на платените гробове; водене на регистри на гробовете по парцели и регистър на починалите. /пром. с реш. № 32/29.12.2011 г./
2. Стопанисва, поддържа и управлява гробищния парк на гр. Нова Загора, ведно с находящите се в него „Обреден дом" - масивна сграда със застроена площ 54 кв.м, и полумасивна сграда със застроена площ 45 кв.м, съставляващ част от пл. № 2509, пл. 2510 и пл. 2511 по ПУП на гр. Нова Загора. . /пром. с реш. № 32/29.12.2011 г./
3. Поддържа и управлява част от масивна сграда - общинска собственост, а именно: южната част от сграда „Младежки дом", с разгърната застроена площ 304,48 кв.м, находища се в УПИII-2002, кв. 98 по ПУП на гр. Нова Загора.

4.  Определя ден и час за провеждане на сватбено тържество и именуване. /пром. с реш. № 32/29.12.2011 г./
5. Определя ден и час за погребение, урнополагане, вадене и преместване на кости. /пром. с реш. № 32/29.12.2011 г./
6.  Извършва безплатни и платени услуги на гражданите, свързани с цялостната дейност на Общинското предприятие. /пром. с реш. № 32/29.12.2011 г./
6,1 ОП „Обредни дейности" предлага следните безплатни услуги за всички граждани:

6.1.1. Радостни обреди и услуги: /пром. с реш. № 32/29.12.2011 г./
- поздравителен адрес и при сватба и именуване;

6.1.2. Траурни обреди и услуги:  /пром. с реш. № 32/29.12.2011 г./
· издаване на разрешително за строително-монтажни работи по гробните
места;
· почистване на запуснат, неподдържан гроб за погребение;
6.2. ОП „Обредни дейности" предлага следните платени услуги:

6.2.1. Радостни обреди: /пром. с реш. № 32/29.12.2011 г./

- организация на сватбено тържество в почивни и празнични дни;
- организация на граждански брак през работни дни;

· озвучаване на церемония;

- организация на сватбено тържество извън сватбената зала
6.2.2. Траурни обреди: /пром. с реш. № 32/29.12.2011 г./
-изкопаване с багер, спускане, заравяне и оформяне на гробно място;
-
изкопаване ръчно,  вадене на  кости,  почистване,  поставяне в торба за
кости, спускане, заравяне и оформяне на гробно място;
· ръчно изкопаване на стар гроб за поставяне на торба с кости.;
· ръчно изкопаване на стар гроб за поставяне на урна;
· ръчно изкопаване на запазено гробно място и платено за вечни времена,
спускане, заравяне, оформяне и аранжиране на гроба;
· ръчно изкопаване на ново гробно място, спускане, заравяне, оформяне и аранжиране на гроба;
· извършване на граждански ритуал при погребение;
· поддържане на гробно място целогодишно;

· поддържане на гробно място еднократно;

· превоз на ковчег и на покойник;
· превоз на покойник извън гр. Нова Загора;
· надпис на кръст и ленти за венец;
· допълнително оформяне на гроб;
· превоз с автобус.
· (нова Решение № 80/19.03.2020 г.) Полагане на урна в урнов гроб/ниша.
Средствата за услугите по ал. 1, т. 6.1 се предвиждат ежегодно в общинския бюджет и се заплащат от община Нова Загора срещу издадена фактура от Общинското предприятие " Обредни дейности". Редът за издаване и осребряване на фактурите се определя от кмета на община Нова Загора.

7. Извършва безплатни погребения на граждани, които са самотни, без близки и роднини, бездомни, безпризорни, настанени в заведения за социални услуги и регистрирани в службите за социално слаби, в рамките на гласуваните от Общински съвет Нова Загора бюджетни средства.

(2) Цените на услугите по ал. 1, т. 6.2. се приемат от Общински съвет Нова Загора. 

(3) (нова Решение № 80/19.03.2020 г.)  При избор на услугата „Полагане на урна в урнов гроб/ниша", урната с праха на кремираният покойник се предава на длъжностно лице от ОП „Обредни дейности" гр. Нова Загора, в деня на урнополагането.

 (4) (нова Решение № 80/19.03.2020 г.) Урната се полага от длъжностно лице на ОП „Обредни дейности" гр. Нова Загора в урнова ниша в Колумбарийната стена на Гробищен парк на гр. Нова Загора. Определянето на нишата за полагане на урната се осъществява от Директора на ОП „Обредни дейности" гр. Нова Загора или упълномощено от него длъжностно лице. В урновата ниша не се разрешава поставянето на други предмети, освен урната.

II. ФИНАНСИРАНЕ
Чл. 5. Финансирането на ОП "Обредни дейности" се извършва чрез бюджета на Община Нова Загора. Всички приходи реализирани от ОП "Обредни дейности" се внасят в приход на Община Нова Загора.

Всички разходи на ОП "Обредни дейности" се реализират по Единната бюджетна класификация на разходите по бюджета на Община Нова Загора.

Чл. 6. (1) ОП "Обредни дейности" изготвя ежегодно справка за необходимите му бюджетни средства, която представя на кмета на Общината за внасяне за разглеждане и утвърждаване от Общински съвет Нова Загора.

(2) Бюджетните средства се използват само по предназначение, съгласно одобрения от Общинския съвет бюджет за съответната година.

(3) Промени в одобрения бюджет на Общинското предприятие са възможни само след разглеждане и утвърждаване от Общинския съвет. Предложения за промяна на одобрения бюджет се внасят от Кмета на Общината, въз основа на мотивирано искане от Директора на ОП "Обредни дейности". /пром. с реш. № 32/29.12.2011 г./
Чл. 7. ОП "Обредни дейности" води счетоводна отчетност съгласно Закона за счетоводството и свързаните с него нормативни актове.

III. СТРУКТУРА И УПРАВЛЕНИЕ 
Чл. 8. (1) ОП "Обредни дейности" осъществява дейността си със следната структура: /изм. с реш. № 585/30.04.2026 г./
Управление 
· Директор - 1 бр.
· Гл. счетоводител -1 бр.
-  Бюро за обреди и услуги и гробищна дейност - 9 бр.

(2) Бюрото приема заявки за сватбени ритуали и именуване, изработва график по дати, часове и екип за провеждане на същите, определя дата, час и място за погребения, местене на кости и урнополагане, води регистрите на гробищния парк, събира такси за откупуване на гробни места по ЗМДТ и води азбучници на откупените гробни места. Осигурява дейностите свързани погребенията, разпределя работата по поддържането благоустрояване, поддържане, почистване и др. на гробищния парк/ /пром. с реш. № 32/29.12.2011 г./
Чл. 9. Директорът на ОП "Обредни дейности" се назначава и освобождава от длъжност от кмета на общината

Чл.10. Служителите в ОП "Обредни дейности" се назначават и освобождават от длъжност от директора на ОП "Обредни дейности".
Чл-11. Конкретните права и задължения на служителите в ОП "Обредни дейности" се определят с длъжностните им характеристики.
Чл.12. Трудовите правоотношения се уреждат при спазване разпоредбите на Кодекса на труда, Правилника за вътрешния трудов ред и др. действащи нормативни актове.
Чл. 13. Кметът на Общината или определено от него длъжностно лице координира и контролира осъществяването на дейността на Общинското предприятие "Обредни дейности".
Чл. 14. Директорът на общинско предприятие "Обредни дейности" разработва и предоставя на кмета на общината Вътрешни правила за дейността на предприятието.

С Вътрешните правила за дейността на общинското предприятие се определят:

1. Специализацията на вътрешните структури по дейности;

2. Подчинеността и взаимовръзките;

3. Правата и задълженията на персонала;

4. Санкциите при неспазването на правилата и други нормативни актове;

5. Други специфични правила и изисквания, свързани с дейността.

IV. ЗАКЛЮЧИТЕЛНИ РАЗПОРЕДБИ:

Чл.15 Настоящият правилник е приет с Решение № 197 от 03.10.2008 г. на Общински съвет Нова Загора и влиза в сила от 01.01.2009 г. и е променен с Решение № 361/29.04.2009 г., Решение №32/29.12.2011 г., Решение № 80/19.03.2020 г. и Решение №585/30.04.2026г. на Общински съвет Нова Загора
Правилникът може да се променя и допълва по реда на неговото приемане.

